@ ‘વાડી’ ગમતાનો ગુલાલ કરવાનું કેંદ્ર છે : સુખ તો વહેંચવાથી જ વધેને ! બીજા ધંધામાં જે હોય તે-આપણે ખેડૂતોએ એમાં પડવાનો ગાળેયે નથી. પણ ‘ખેતી’ માં ખાનગી કે મોનોપોલી જેવું કંઇ હોતું નથી. તમે બરાબર યાદ કરો ! કોઇ ખેડૂતની વાડીના દરવાજે “રજા સિવાય અંદર આવવું નહીં” એવું લખેલું બોર્ડ ટીગાતું ભાળ્યું છે ક્યારેય ? તો બસ ! ખેતી તો એવો મોટો સાગર પેટો વ્યવસાય છે કે સૌ સૌની શક્તિ-મતિ અને સ્થિતિ પ્રમાણે ધરતી, પાણી, હવા અને પ્રકાશના સહારે-છોડવા,ઝાડવાં,જીવડાં અને જાનવરોને માધ્યમ બનાવી પોતાની રીતે પુરુષાર્થ કરી યથાશક્તિ ફળ મેળવ્યા કરે. જાણે આપણેતો એના પુજારીમાત્ર છીએ !